kardosdrur/scandi-wiki huggingface dataset:
Holger Bache

Holger Bache (12. april 1870 på Frederiksberg – 12. juni 1948 om bord på S/S København i Kattegat) var en dansk ingeniør og professor ved Polyteknisk Læreanstalt.

Han var søn af oberst og generalintendant H.A. Bache, tog polyteknisk adgangseksamen 1893 og blev cand.polyt. 1898. Bache var ansat ved anlægget af Frederiksberg Elektricitetsværk og elektriske Sporveje 1898-99, 1. ingeniør ved Frederiksberg Elektricitetsværk 1901-06, blev professor i maskinlære ved Polyteknisk Læreanstalt 1906, hvilket han var til 1940, og var medlem af bestyrelsen i Elektroteknisk Forening 1903-09. Bache spillede en hovedrolle i udbygningen af Polyteknisk Læreanstalt i 1904-06, eftersom han sad i det udvalg, der skulle planlægge det nye maskinlaboratorium og derfor stod for detailprojekteringen af laboratoriet. Hans forelæsninger over den mekaniske varmeteori blev udgivet 1913 og i en ny og udvidet udgave 1923.

Under 1. verdenskrig var Holger Bache medlem af Prisreguleringskommissionens udvidede kuludvalg som blev ophævet 1921. 1919 blev han medlem af bestyrelsen for Dansk Brændsels- og Kontrolforening. Fra 1908 var han fast medlem af de særlige patentkommissioner. Bache blev Ridder af Dannebrog 1920 og Dannebrogsmand 1929.

Han virkede også som privatpraktiserende ingeniør og projekterede belysnings- og maskinanlæggene på alle Nationalforeningen til Tuberkulosens Bekæmpelse sanatorier, maskinanlæggene på Frederiksberg Elektricitetsværk på Finsensvej, Sankt Knuds Vej og andetsteds. Bache var tillige Kryolith Mine og Handels Selskabets konsulent ved projekteringen af firmaets anlæg i Ivigtut. 

Bache blev pensioneret 1940 og arbejdede derefter for udvidelse af Teknisk Museums samlinger af maskiner. Under en rejse til Jylland på denne mission omkom Bache ved rutebåden Københavns forlis på Hals Barre.

Han blev gift 21. december 1900 i Snoldelev Kirke med Margrete Holbek (22. juni 1870 i Årby ved Kalundborg - 11. april 1932 i København), datter af sognepræst Christian Ohnsorg Holbek (1833-1912) og Marie Frederikke Ludovica Thune (1837-1916).

Han er begravet på Frederiksberg Ældre Kirkegård.

Kilder 

 
 

Ingeniører fra Danmark
Professorer fra Danmarks Tekniske Universitet
Danskere i 1800-tallet
Danskere i 1900-tallet
Riddere af Dannebrog
Personer fra Frederiksberg
Faglitterære forfattere fra Danmark
Holger
Alumni fra Danmarks Tekniske Universitet
John Russell, 1. jarl af Bedford

John Russell, 1. jarl af Bedford (født ca. 1485, død 14. marts 1555) var en engelsk kongelig minister i tudortiden. Han tjente som både Lord High Admiral og storseglbevarer fra 1547. Blandt de jordområder, som han fik fra Henrik 8. efter opløsningen af Englands klostre var klostret og byen Tavistock, og det område der i dag er Covent Garden. Russell er forfader til alle efterfølgende jarler og hertuger af Bedford og Earls Russell, inklusive den senere premierminister John Russell og filosoffen Bertrand Russell.

Referencer

Eksterne henvisninger 

Jarler fra England
Diplomater fra England
Lord High Admirals
Lords Keeper of the Privy Seal
Jutta af Rosenborg

Jutta grevinde af Rosenborg, født Beck (født 9. november 1958) er en dansk erhvervskvinde, som er og har været bestyrelsesmedlem/Non Executive Director i en række danske og udenlandske bestyrelser bl.a.  hos RIT Capital Partners plc, Nilfisk Holding A/S, Standard Life Aberdeen PLC og Aberdeen Asset Management, NKT A/S mfl. Hun er gift med grev Axel af Rosenborg, som er søn af grev Flemming af Rosenborg.

Hun er matematisk student fra Gammel Hellerup Gymnasium 1977, tog en Højere Handelseksamen fra Niels Brock 1978, HD i regnskabsvæsen fra Handelshøjskolen i København 1982 og cand.merc.aud. 1987 fra samme institution. 1992 blev hun statsautoriseret revisor og tog i 2008 kurset "Strategy Design in the Flat World" på University of Pennsylvania, Wharton School.

1984-85 var hun leder af regnskabsafdelingen, BASF Danmark A/S, 1986-92 teamleder/revisor i revisions- og konsulentafdelingen, Deloitte, 1992-98 revisor og medindehaver af Løfgreen & Partnere, egen revisions- og konsulentvirksomhed, 2000-03 Vice President, Group Accounting, Chr. Hansen Gruppen og var 2003-10 CFO, Executive Vice President, Finance & IT, ALK-Abelló A/S. Denne post forlod hun for at hellige sig bestyrelsesarbejde.

I 2013 blev hun optaget i Kraks Blå Bog.

Tillidshverv 
 2022-; Bestyrelsesmedlem i RIT Capital Partners plc
 2018-; Bestyrelsesmedlem i BBGI Global Infrastructure S.A.
 2017-; Bestyrelsesmedlem i Nilfisk Holding A/S
 2015-: Bestyrelsesmedlem i JPMorgan European Investment Trust PLC
 2017-2022; Bestyrelsesmedlem i abrdn plc (tidl. Standard Life Aberdeen PLC)
 2015-2022; Bestyrelsesmedlem i NKT Holding A/S
 2015-2020: Bestyrelsesmedlem i PGA European Tour
 2013-2017: Bestyrelsesmedlem i Aberdeen Asset Management plc
 2011-2018: Bestyrelsesmedlem i Det Danske Klasselotteri A/S, formand fra 2014
 2011-2014: Bestyrelsesmedlem i Zealand Pharma A/S
 2010-2015: Bestyrelsesmedlem i Cheminova A/S
 2010-2016: Bestyrelsesmedlem i Auriga Industries A/S
 2006-2013: Bestyrelsesmedlem i Investeringsforeningen Carnegie WorldWide
 2003-2010: Bestyrelsesmedlem i ALK-Abelló-selskaber i Europa og USA
 2001-2003: Bestyrelsesmedlem i Chr. Hansen Rusland og Chr. Hansen Ukraine
 2000-2004: Dansk Industris repræsentant i Regnskabspanelet (FSR) og Regnskabsrådet (E&S)
 1998-: Præsident i Sømandsforeningen af 1856/Prinsesse Maries Hjem for gamle Sømænd og Sømænds Enker

Kilder 
 Biografi hos Women On Board 

Jutta
Erhvervsfolk fra Danmark
Erhvervskvinder
Danskere i 1900-tallet
Danskere i 2000-tallet
Personer i Kraks Blå Bog
Studenter fra Gammel Hellerup Gymnasium
Lord Edward Fitzgerald

Lord Edward Fitzgerald (født 15. oktober 1763, død 4. juni 1798) var en irsk militær, søn af James Fitzgerald, der 1766 fik titlen hertug af Leinster, og bror til William Fitzgerald, 2. hertug af Leinster. Han var involveret i den irske frihedskamp.

Fitzgerald kom tidlig ind i den engelske hær og udmærkede sig i den nordamerikanske frihedskrig. Efter sin hjemkomst blev han medlem af det irske parlament, sluttede nøje forbindelse med de engelske whigger og delte opildnet af Rousseauske ideer disses sympati for den franske revolution, da denne brød ud. Under et ophold i Paris 1792, hvor han ægtede Pamela, der skal have været datter af Philippe Égalité og madame de Genlis, deltog han i revolutionære demonstrationer, der vakte den engelske regerings mistanke. Han fjernedes fra hæren, men dreves derved over i en stadig voldsommere opposition. 1796 sluttede han sig til United Irishmen og arbejdede for med fransk hjælp at løsrive Irland fra England. Han deltog i forhandlinger med direktoriet og planlagde den militære side af den påtænkte rejsning. Planerne forrådtes imidlertid for den engelske regering, og maj 1798 fængsledes Fitzgerald i Dublin. Ved tilfangetagelsen var han blevet hårdt såret og døde i begyndelsen af juni.

Kilder 
 

Irlands historie
Revolutionære fra Irland
SS-Ehrenring

SS-Ehrenring (SS-æresring), også kaldet Totenkopfring (dødningehovedring), var oprindelig en privat udmærkelse indført af Heinrich Himmler til medlemmer af SS med et medlemsnummer på op til 5.000. Senere blev ringen tildelt alle SS-medlemmer, som havde havde afsluttet „SS-Führerschule“ (senere SS-Junkerschule) med succes.

Ringen blev udformet af den senere SS-Gruppenführer Karl Maria Wiligut efter opfordring af Heinrich Himmler, er udført i sølv, og bærer på ydersiden et dødningehoved med to knogler lagt over kors.

Litteratur 
 Klaus D. Patzwall: Der SS-Totenkopfring. 5. Auflage: Patzwall, Melbeck 2010, .

Ehrenring
Ordener, dekorationer og medaljer fra Nazi-Tyskland
Bache (slægter)

Bache er navnet på flere danske borgerslægter.

Den mest kendte af disse er den helsingørske færgemandsslægt, hvis første mand Ole Bache (1714-1788) var født i Skåne. Han giftede sig ind i det helsingørske færgemandslav og blev fader til færgemanden Niels Bache (1745-1775), der havde tre sønner, af hvilke bådebyggeren Peter Bache (1774-1808) og færgemand Lars Bache (1771-1809) har gjort sig særlig kendte. Lars Bache var fader til købmand og konsul Niels Bache (1795-1860), der blandt ni børn havde skoledirektør Niels Bache (1841-1895) og maleren Otto Bache (1839-1927). Sidstnævnte var fader til højesteretssagfører Niels Haagen Bache (1869-1953) og violoncellisten Paulus Bache (1882-1956).

Fra sognepræst i Jyderup, senere i Græsted og Mårum Jens Assenius Bache (1804-1881), der var søn af en skibskaptajn i Horsens, nedstammer en anden slægt Bache. Præstens sønner var overlæge Jens Holger Assenius Bache (1831-1868) — hvis søn var kontorchef, kammerherre Waldemar Bache (1860-1932) —, generalintendant Hans Andreas Bache (1841-1913) — der var fader til professor Holger Bache (1870-1948) — samt rektor på Herlufsholm, professor Otto Frederik Bache (1845-1943).

De øvrige kendte personer, der har efternavnet Bache, men ikke nødvendigvis tilhører de her nævnte slægter, inkluderer:

 gartner Niels Simon Bache (1748-1795)

 stiftamtmand Christian Peter Mathias Bache (1830-1910) — hvis søn var stiftamtmand Carl Otto Bache (1867-1930)

 Einar Bache

Kilder 
 Albert Fabritius, "Bache", i: Povl Engelstoft & Svend Dahl (red.), Dansk Biografisk Leksikon, København: J.H. Schultz Forlag 1932-44.
 Den helsingørske Færgemand Lars Bache (Memoirer og Breve, II), 1905 (ovennævnte konsul Niels Baches optegnelser).
 Stamtavle over Familien Tryde, 1878, s. 10.
 O.M. Giersing: Stamtavle over Efterkommerne af Bernhard Hagen og Ane Margrethe Coliner, 1884. s. 8.

Slægter fra Danmark
Åtvidaberg

Åtvidaberg (lokalt også omtalt som Åtvid) er en by i Östergötlands län i Sverige. Den er administrationsby i Åtvidabergs kommun, og i 2010 havde den  	6.859 indbyggere .  Byen ligger ved jernbanelinjen Tjustbanan der går mellem Linköping og Västervik. 

I middelalderen blev der fundet kobber i området og der voksede en mineby op på stedet. I løbet af 1800- og begyndelsen af 1900-tallet udviklede Åtvidaberg sig videre til et moderne industrisamfund. Industriselskabet Facit, som særlig udviklede regnemaskiner, var frem til 1970'erne dominerende. Selskabet blev i 1972 opkøbt af Electrolux. 

Fodboldholdet Åtvidabergs FF kommer fra byen og havde sin storhedsperiode i 1970'erne da det blev svensk mester i 1972 og 1973, og cupvinder i 1970 og 1971. Succesen skyldes dels at Facit bidrog med penge til klubben.

Eksterne kilder og henvisninger

Byer i Östergötlands län
Francis Jeffrey

Francis Jeffrey (23. oktober 1773 i Edinburgh - 26. januar 1850 sammesteds) var en skotsk forfatter og jurist. 

Han blev 1794 sagfører i sin fødeby, var 1802 med at stifte "Edinburgh Review" og redigerede dette tidsskrift 1803—29 i afgjort frisindet ånd, samt skrev deri i alt 200 litterære og kritiske afhandlinger, som vandt stor påskønnelse. Et udvalg af disse udgav han 1844—45 i 4 bind. 1829 valgtes han til formand for sagførerne i Edinburgh og fik næste år som Lord Advokat for Skotland sæde i Jarl Greys ministerium, samt valgtes til underhuset. Som sådan medvirkede han til valgreformen 1832. Han blev 1834 Lordoverdommer i Skotland. Lord Cockburn udgav hans Life and correspondence (1852, 2 bind).

Kilder 

 

Dommere fra Storbritannien
Jurister fra Storbritannien
Kritikere fra Storbritannien
Faglitterære forfattere fra Skotland
Engelsksprogede forfattere
Briter i 1700-tallet
Briter i 1800-tallet
Personer fra Edinburgh
Salmonsens
Nina Wedell-Wedellsborg

Nina Louise baronesse Wedell-Wedellsborg (født 13. maj 1964 i Charlottenlund) er en dansk direktør for auktionshuset Sotheby's afdeling i Danmark, søster til Johan Wedell-Wedellsborg og Ditlev Wedell-Wedellsborg.

Hun er datter af Hanne og Ebbe Wedell-Wedellsborg og er vokset op i Trørød. Hun er uddannet akademiøkonom fra Niels Brock i København og blev daglig leder af Galleri "Hus for Nutidskunst". Dernæst var hun salgschef i IKEA 1988-89, salgschef på Hotel Scandinavia 1990-92 samt nordisk chef for PR og marketing hos kosmetikfirmaet Estée Lauder 1992-2002. I 2003 overtog hun ledelsen af Sotheby's danske afdeling, som var blevet grundlagt af hendes mor.

Hun er bestyrelsesmedlem i Niels Wessel Bagges Kunstfond (formand) samt Magasin du Nord Fonden og Barndrømmen.dk. I 2013 blev hun optaget i Kraks Blå Bog.

2006-12 var hun medejer af Charlottenlund (Hou Sogn).

Siden 12. august 1989 har hun været gift (Kastelskirken) med ejendomsudvikleren og shippingmanden Peter Aandahl.

Kilder 
 "Tæt på den danske Sotheby's-boss" , Borsen.dk, 5. november 2012.

Nina
Erhvervskvinder
Erhvervsfolk fra Danmark
Baronesser fra Danmark
Danskere i 1900-tallet
Danskere i 2000-tallet
Personer fra Charlottenlund
Personer i Kraks Blå Bog
Godsejere fra Danmark
Økonomer fra Danmark
Tanja Doky

Tanja Elise Kjærsgaard Doky (født Kjærsgaard 1. september 1972 i Danmark) var privatsekretær og hofdame for HKH Kronprinsesse Mary fra 2007 til 2015.

I 2013 blev hun optaget i Kraks Blå Bog.

Dekorationer 
 Ridder af Dannebrogordenen (5. februar 2010)
 Erindringsmedaillen i anledning af Hendes Majestæt Dronningens 40 års regeringsjubilæum 		
 Erindringsmedaillen i anledning af Hendes Majestæt Dronningens 70 års fødselsdag 		
 Erindringsmedaillen i anledning af Hans Kongelige Højhed Prinsgemalens 75 års fødselsdag

Kilder 
 "Mary får fru Doky til hofdame", TV 2, 19. oktober 2007.

Hofdamer fra Danmark
Personer i Kraks Blå Bog
Danskere i 2000-tallet
Riddere af Dannebrog
Caroline Heering

Caroline Elisabeth Heering, født Kjær er en dansk hofdame.

Hun er datter af Helle Kirsten Flamand, senere gift grevinde Moltke, og Erik Wilhelm Kjær.

Hun er student fra Herlufsholm og uddannet cand.merc. og arbejdede i Unilever fra 1999. Fra 2006 indtil 1. november 2007 var hun hofdame for kronprinsesse Mary og har siden da fungeret som privatsekretær for kronprinsessen og bestyrelsesmedlem i Mary Fonden.

Hun er gift med Peter Heering.

Dekorationer 
 Ridder af Dannebrogordenen (5. februar 2008)
 Erindringsmedaillen i anledning af Hendes Majestæt Dronningens 40 års regeringsjubilæum 		
 Erindringsmedaillen i anledning af Hendes Majestæt Dronningens 70 års fødselsdag 		
 Erindringsmedaillen i anledning af Hans Kongelige Højhed Prinsgemalens 75 års fødselsdag

Kilder 
 CV hos Mary Fonden 

Hofdamer fra Danmark
Danskere i 2000-tallet
Riddere af Dannebrog
Caroline
Herlovianere
Ödeshögs kommun

Ödeshögs kommun er en kommune i det svenske län Östergötlands län. Kommunens administration ligger i byen Ödeshög. Kommunen grænser mod vest ud til søen Vättern, og øst for den, et par kilometer nord for landsbyen Hästholmen, ligger ruinen af cistercienserklostret Alvastra kloster. Kommunens grænse mod nord til Vadstena kommun går for en stor dels vedkommende gennem søen Tåkern, der er en vigtig fuglelokalitet.

Byer 
Ödeshög kommune har to byer.
I tabellen opgives antal indbyggere pr. 31. december 2005.

Eksterne kilder og henvisninger 

Kommuner i Östergötlands län
Chincha-krigen

Chinchakrigen () var en serie kyst- og søslag hvor Spanien kæmpede mod Peru og Chile mellem 1864 og 1866, og handlede om kontrollen med de guanorige Chincha-øer. I krigen anvendtes panserskibe, heriblandt det spanske Numancia, der var det første panserskib som sejlede rundt om verden.

Se også 
Salpeterkrigen

Perus krige
Chiles historie
Perus historie
1860'erne
Spanske krige
Niels Juel (fregat)

Fregatten Niels Juel var et såkaldte fuldkraftskib, fordi det havde både sejl og en dampmaskine. Dampmaskinen betød, at det kunne sejle udelukkende med dampkraft. Niels Juel deltog under 2. Slesvigske Krig i Slaget ved Helgoland den 9. maj 1864. Den var flagskib i Nordsøeskadren som bestod også af fregatten Jylland og korvetten Hejmdal.

Slaget ved Helgoland 

Skruefregatten Niels Juel deltog sammen med fregatterne Jylland og Hejmdal i kampen ved Helgoland den 9. maj 1864.

Niels Juel var under kommando af Orlogskaptajn Johan L. Gottlieb i krigen 1864. Siden januar 1864 havde Niels Juel deltaget i en blokade med henblik på, at forhindre hjælp til de preussiske og østrigske landtropper, at komme frem ad søvejen.

I slutning af marts 1864 blev orlogskaptajn Edouard Suenson udnævnt til eskadrechef og højeste kommando på Niels Juel.

Ved kampen ved Helgoland, gik fregatten forrest som flagskib i den beordrede kølvandsformation. Skibet havde 42 kanoner og en besætning af 422.

Da de så fjenden i Helgolandsbugten den 9. maj 1864, fik mandskabet (godt 1000 mand i Nordsøeskadren) en ekstra ration brændevin.

Se også 
 Fregattens bygningshistorie
 2. Slesvigske Krig
 Søtræfningen ved Helgoland

Referencer

Litteratur

Yderligere læsning 
 Bogen Krigen 1864: De så det ske har førstehåndskommentarer fra mandskabet ombord Niels Juel ()

Eksterne henvisninger 
 Flådens Historie: Fregatten Niels Juel
 Dansk Militær Historie: Kampen ved Helgoland
 Flådens Historie: Slaget ved Helgoland

Kongeskibe
Fregatter fra Danmark
2. Slesvigske Krig
Chincha-øerne

Chincha-øerne () er en peruansk øgruppe med tre øer, beliggende 21 km ud for kysten, nær Pisco. De var økonomisk interessante på grund af de store guanoaflejringer, men disse var stort set udtømte i 1874.

Den største af øerne, Isla Chincha Norte, er 1,3 kilometer lang og op til en kilometer bred, og er i sit højeste punkt 34 meter højt. Isla Chincha Centro er stort set samme størrelse, mens Isla Chincha Sur er omkring den halve størrelse af naboerne. Øerne er mestendels granit, med fuglefjelde på alle sider.

Øerne beboedes oprindeligt af chincha-folket, men kun få spor findes i dag. Peru begyndte guanoeksporten i 1840, men Spanien, som ikke havde anerkendt Perus uafhængighed, ønskede del i udbyttet og besatte øerne i april 1864, hvad der blev startskuddet til Chincha-krigen 1864-1866.

Referencer

Eksternt link 
 Islas Chincha (1865 map)

Øgrupper i Stillehavet
Perus geografi
Kogebog for Soldaten i Felten

Kogebog for Soldaten i Felten er en dansk kogebog skrevet af Anne Marie Mangor. Bogen blev udgivet i anledning af den 2. Slesvigske Krig (1864).

Bogen indeholder 15 sider med i alt 12 opskrifter. Nogle opskrifter ret simple som Kogte Æg eller Boller til suppen, andre mere tidskrævende som Steg eller Ærter.

Opskrifterne skulle tilberedes under de primitive forhold, som krigen medførte. Mangor regnede med, at soldaterne havde simpelt kogegrej, dvs. gryde med låg, bradepande, kniv og ske samt rigeligt vand og brænde til rådighed og mulighed for at supplere deres ration med andre råvarer. Hun gav som generelt råd: "Naar flere Mands Udlevering koges samlet, bliver Suppen mere velsmagende, hvilken Regel gjelder for alle Opskrifterne."

Kogebogen blev uddelt gratis, i tusindvis, til den danske hær. Mangors formål har været, "[…] at lette vore tappre Soldater de Byrder og Besværligheder, som Felttoget medfører."

Else-Marie Boyhus vurderer bogen som udtryk for Mangors "fædrelandskærlighed".

Udgivelser 
Mangors forlag, Thieles Bogtrykkeri i København, udgav bogen i 1864. Siden er bogen blevet genoptrykt i 1975 og 2009.

Kilder

Eksterne henvisninger 

Kogebøger
2. Slesvigske Krig
Ronan Parke

Ronan David Parke (født 8. august 1998) er en engelsk sanger, der blev kendt, efter at han var med i Britain's Got Talent som 12-årig. Han opnåede en femteplads i konkurrencen og fik efterfølgende en pladekontrakt, og det selvbetitlede debutalbum udkom i oktober 2011.

Sangere fra England
Himmelbrev

Et himmelbrev er et trykt eller håndskrevet dokument, som i folketroen menes at have magiske kræfter.

Det ældste danske himmelbrev stammer fra 1648, men genren er langt ældre. Desuden har himmelbrevene træk til fælles med  nutidens kædebreve. Dette skyldes et viralt element. En del af himmelbrevets tekst kan handle om, at modtageren/ejeren ikke må beholde brevets indhold for sig selv, men skal dele det med andre.

Himmelbrevet anses - ligesom Dannebrog - for at være "faldet ned fra himlen", samt fx at være skrevet af Gud eller overleveret af en engel.

Et himmelbrev kan beskytte sin ejer imod en lang række dårligdomme og farer, såsom at kunne afværge kugler, og således fungere som amuletter, der kunne beskytte soldater i krig. I krigen 1864 anvendte sønderjyske soldater himmelbreve for at sikre sig imod fjendens kugler.

Referencer

Eksterne henvisninger
 "Himmelbrev" i Salmonsens konversationsleksikon (1921). Artikel af cand.mag G. Knudsen 
 "Himmel-brev" i Ordbog over det danske Sprog 1700-1950

Traditioner
Kulturhistorie
Tekster
Publikationer
Folketro
Tåkern

Tåkern er en sø som regnes som en af Nordeuropas førende fuglesøer, beliggende i Östergötlands län i Sverige . For at bevare Tåkerns naturværdier er søen og de nærmeste omgivelser udlagt til naturreservat. Tåkern ligger i Mjölby kommun, Vadstena kommun og Ödeshögs kommun i Östergötland. Søen er 1,9 meter dyb, har et areal på 44 kvadratkilometer og ligger 93 meter over havet. Søen er omkring 10 kilometer lang og 5 kilometer bred. Tåkern ligger i et Natura 2000-område og er beskyttet af habitat- og fugledirektivet. Søen har afløb via Mjölnaån (Disevidån) til Vättern.

Historie 
Søens historie som fuglesø hænger sammen med en regulering som blev foretaget fra 1842-44, hvor vandstanden blev sænket fra 2,5 meter til nutidens 0,8 meter. Ved reguleringen indvandt man 1.600 hektar landbrugsjord og yderligere 500 hektar vådmarksområde til gavn mange fuglearter. En yderligere regulering gennemførtes i 1960'erne for at forhindre for store forskelle på lav- og højvande.

Beskyttelse og besøgsmål 

Hele Tåkern med omgivende kystområde har siden 1975 været et naturreservat. Fra 1. april til 30. juni er der adgangsforbud, på nær til fire besøgsområder og deres tilhørende vandrestier.
Hele søen inklusive strandområderne, et område på 5.650 hektar, blev i 1974 optaget på listen over Ramsarområder, en international konvention til beskyttelse af vådområder.

Vid Glänås besøgsområde på søens sydlige side har man bygget et besøgs- og informationscenter, Naturum Tåkern . De øvrige begøgsområder ligger ved Hov, Svälinge og Väversunda.

Zoologen Bengt Berg har skrevet en bog om fuglelivet omkring søen, Tåkern - en bok om fåglarnas sjö (1913).

Eksterne kilder og henvisninger 

 Tåkerns fältstation
 naturum Tåkern
 Information om sjösänkningen, från Ödeshögs hembygdsbok

Östergötland
Søer i Sverige
Naturreservater i Sverige
Ramsarområder i Sverige
Motala ströms afvandingsområde
Natur ved Vättern
Gærdeværling

Gærdeværling (Emberiza cirlus) er en spurvefugl, der yngler i agerland og kratklædte bakker i det sydlige Europa, nordpå til Frankrig og det sydligste England. Hunnen ligner gulspurv, men hannen har karakteristisk sort- og gulstribet hoved. Arten er en sjælden strejfgæst i Danmark.

Referencer

Kilder/Eksterne henvisninger 
 M. Beaman, S. Madge & Klaus Malling Olsen, Fuglene i Europa, Nordafrika og Mellemøsten, Gads Forlag 1998. .
 DK listen  Fuglearter truffet i Danmark

Europas fugle
Spaniens fugle
Værlingeslægten
Klippeværling

Klippeværling (Emberiza cia) er en 16 centimeter stor spurvefugl, der yngler i det sydlige Europa, Lilleasien og nordvestligste Afrika. Den lever i småflokke på stenede bjergskråninger med buskvegetation op til 1900 meter over havet. Hannen har askegråt hoved med sorte striber. Hunnen er mattere farvet. Arten er en sjælden strejfgæst til Nordeuropa, herunder Danmark.

Kilder/Eksterne henvisninger 
 M. Beaman, S. Madge & Klaus Malling Olsen, Fuglene i Europa, Nordafrika og Mellemøsten, Gads Forlag 1998. .
 Roger Peterson m.fl. Europas Fugle, 7. udgave, Gads Forlag 1985. .
 DK listen  Fuglearter truffet i Danmark

Europas fugle
Fugle fra Centralasien
Værlingeslægten
Gulgrå værling

Gulgrå værling (Emberiza cineracea) er en 16,5 centimeter stor spurvefugl, der yngler i tørre og stenede i Mellemøsten, sydøstlige Europa og nordøstlige Afrika. Hannen er grålig med gul strube, skægstribe og øjenring. Hunnen er mere olivengrå med hvid øjenring. I Danmark er gulgrå værling set en enkelt gang.

Kilder/Eksterne henvisninger 
 Roger Peterson m.fl. Europas Fugle, 7. udgave, Gads Forlag 1985. .
 DK listen  Fuglearter truffet i Danmark
 www.iucnredlist.org: Emberiza cineracea Internationale rødliste over truede dyrearter. Version 2012.2

Fugle fra Vestasien
Værlingeslægten